Šiaulių gidas

Evelina Sašenko. La vie Parisienne
2021-10-06 18:00 (Europe/Helsinki) | Šiaulių kultūros centras
Subtilus kvepalų dvelksmas, aukštosios mados elegancija, grakštūs judesiai, šviežio kruasano aromatingas traškumas – visi malonūs rafinuoti Paryžiaus aspektai atsispindi džiazo standartuose, jeigu jie suskamba prancūzų kalba. Evelina Sašenko kviečia pasinerti į romantišką prancūzišką vakarą, palytėtą lengvo svingo ir nenuspėjamos improvizacijos kerų.
Evelina daug specializavosi šansonų meistriškame atlikime. Todėl ji šansonų gerbėjams pristatys, iš kur apskritai yra kilusi ši muzikos rūšis, kaip vystėsi šis žanras bei kodėl šansonai yra populiarūs Lietuvoje.
Akordeonininkas Nerijus Bakula.
Šiaulių kultūros centro kasoje – bilietų kaina 12–15 Eur.
Galimybių pasas yra privalomas!

Dviejų dalių spektaklis „Tango Taganroge“
2021-10-08 18:00 (Europe/Helsinki) | Šiaulių kultūros centras
Literatūros klasiko, dramaturgo, trumpo apsakymo meistro Antono Pavlovičiaus Čechovo ankstyvajame kūrybiniame laikotarpyje parašytų vienaveiksmių humoreskų „Meška“, „Vestuvės“, „Piktadarys“ ir „Jubiliejus“ inscenizacijos, kuriose per humoru persunktas, gyvenimišką rutiną atspindinčias situacijas narpliojami įvairių socialinių sluoksnių žmonių tarpusavio santykiai, keliami meilės, gyvenimo prasmės, asmenybės pašaukimo, teisingumo ir moralės klausimai.
Humoreskoje „Meška“ atsiskleidžia moters ir vyro santykių subtilumai. „Piršlybos“ – apie tai, kaip per smulkmeniškumą žmonės nepastebi esminių dalykų. „Piktadarys“ – apie teisinę sistemą, kurioje iš adatos priskaldomas vežimas malkų. „Jubiliejus“ – apie banko veiklos jubiliejaus paminėjimą, kuris sklandžiai tikrai nepraeis.
Šiame spektaklyje kaip mažytėje tango šokio aikštelėje personažai aistringai rungiasi dėl idėjų, meilės ir principų. Čia viskas prasideda galantiškai, o baigiasi…
Režisierius – Arvydas Lebeliūnas
Scenografas – Artūras Šimonis
Choreografė -Lina Šimkienė
Vaidina: Gintarė Daniusevičiūtė – Vaitkevičienė, Orinta Jazdauskaitė – Juozapaitė, Arūnas Jokubauskas, Birutė Kaktytė – Varkalienė, Vaida Kavaliauskaitė, Jūratė Levickaitė, Karolis Liaučius, Tomas Montvila, Remigijus Pelenis, Valdas Vaitiškis.
Galimybių pasas yra privalomas!
Įėjimas su kvietimais. Kvietimus galima pasiimti Šiaulių kultūros centro kasoje.
Organizatorius Naisių vasaros teatras

Renginys nemokamas

„Rondo“ gyvo garso koncertas Šiauliuose
2021-10-09 19:00 (Europe/Helsinki) | Šiaulių kultūros centras
Legendinė grupė „Rondo“ atvyksta į Šiaulius! Ir kviečia į koncertą, kuriame ne tik skambės geriausios grupės dainos, bet ir kartu paminėsime net tris šventes, puošiančias vos vieną savaitę – Tarptautinę mokytojų dieną, Derliaus dieną ir Vietos savivaldos dieną. Tad laukia audringas ir emocijų kupinas koncertas.

Šiaulių kultūros centro Didžioji koncertų salė (Aušros al. 31)

2021 m. spalio 9 d. 19 val.

18,10–31 Eur

Auksinio rudens vakaras su gražiausiomis, šokti verčiančiomis visų laikų populiariausiomis ir jau auksinėmis tapusiomis grupės „Rondo“ dainomis.
Gyvo garso koncerto metu grupė dovanos geriausias, visų klausytojų žinomas dainas „Egle, mano sese“, „Laukų gėlė“, „Pelenė“, „Palauk, sustok“, „Sudie, Eliza“, „Rytas perone“ ir kitas. Tai laikui nepavaldžios, Lietuvos popmuzikos klasika tapusios dainos, su kuriomis užaugo ne viena lietuviškos muzikos gerbėjų karta.
—–
Mums rūpi jūsų ramybė, mes pasirūpinsime jūsų saugumu, laikantis visų tuo metu pateiktų Vyriausybės reikalavimų ir rekomendacijų.
Kiekvienam svečiui bus pasiūlyta:
– apsauginė kaukė;
– apsauginės pirštinės.
Jei renginio dieną šalyje galios karantinas, renginys bus perkeltas.
Koncerto metu būtina laikytis visų saugumo reikalavimų, kuriuos nurodo Lietuvos Respublikos Vyriausybė. Saugokitės ir saugokite kitus – laikykitės rekomenduojamų atstumų, čiaudėjimo ir kosėjimo etiketo. Privaloma dėvėti nosį ir burną dengiančias apsaugos priemones, t. y. kaukes, respiratorius. Į renginį draudžiama eiti, jei turite ūmių viršutinių kvėpavimo takų infekcijų (čiaudite, kosėjate, sloguojate), kitų užkrečiamųjų ligų požymių, karščiuojate (kai temperatūra 37,3 °C ir daugiau).
—–
Renginys bus filmuojamas ir fotografuojamas, gali būti, kad medžiaga bus naudojama socialiniuose tinkluose ar žiniasklaidoje.
—–
Renginys perkeltas iš balandžio 30 d. Bilietai galios tie patys, papildomai kreiptis nereikia.
Organizatoriai atsiprašo už nepatogumus.
Galimybių pasas yra privalomas!

Koncertas „Pasaulio muzikos spalvos“
2021-10-10 16:00 - 17:00 (Europe/Helsinki) | Šiaulių kultūros centras
Rudeninę sekmadienio popietę Šiaulių kultūros centre įstabius kūrinius atliks talentinga jaunosios kartos pianistė, LMTA absolventė, šiuo metu magistro studijas tęsianti Estijos Muzikos ir Teatro akademijoje (prof. Ivari Ilja kl.), magistro studijų pakopoje – Medeinė Mickevičiūtė. Jai talkins saksofonininkas Gediminas Brūzga ir Šiaulių pučiamųjų orkestras (meno vadovas ir dirigentas Sigitas Vaičiulionis, dirigentas Gediminas Brūzga).
Programoje:
Béla Bartók – „Rumuniški šokiai“,
Dmitrij Šostakovič – Koncertas fortepijonui Nr. 2,
Rafael Hernandez – „El cumbanchero“,
Otto M. Schwartz –„Saxpack“,
Zequinha Abreu – „Žvirblis kukurūzų miltuose“ (Tico-tico no fubá),
George Gershwin – „Žydroji rapsodija“.
Renginio vedėja Raimonda Sližienė.
MEDEINĖ MICKEVIČIŪTĖ nuo devynerių aktyviai dalyvauja koncertinėje veikloje, yra 13-os tarptautinių ir respublikinių solo bei kamerinių ansamblių konkursų laureatė. Baigė Šiaulių Sauliaus Sondeckio menų gimnaziją (mok. ekspertės Marijos Kaubrienės kl.), bakalauro diplomą įgijo Lietuvos muzikos ir teatro akademijoje (LMTA) (prof. Jurgio Karnavičiaus kl.). Šiuo metu studijuoja Estijos muzikos ir teatro akademijoje, prof. Ivari Ilja klasėje. 2018 m. su mainų programa „Erasmus+“ studijavo Belgrado menų akademijoje (prof. Vladimir Miloševič kl.). Pianistė koncertavo Latvijoje, Rusijoje, Sakartvele, Vokietijoje, Serbijoje, Maltoje, Italijoje, turėjo malonią patirtį dukart groti su Šiaulių kameriniu orkestru bei Šiaulių pučiamųjų orkestru. 2010 ir 2012 m. pianistė apdovanota LR Prezidentės Dalios Grybauskaitės garbės raštais už meninius pasiekimus bei Lietuvos vardo garsinimą. Ji taip pat domisi šiuolaikine akademine muzika: bendradarbiauja su LMTA Kompozicijos katedros studentais įrašinėjant naujus kūrinius, dalyvauja šiuolaikinės muzikos koncertuose ir festivaliuose solo, su elektronika ar kamerinių ansamblių sudėtyse.
GEDIMINĄ BRŪZGĄ muzika lydėjo nuo mažens. Po mokslų menų gimnazijoje Šiauliuose, saksofono atlikimo bei dirigavimo meno studijavo LMTA. Magistro studijoms grįžo į gimtuosius Šiaulius, kur taip pat pradėjo dirbti Šiaulių pučiamųjų orkestre, orkestro artistu, kiek vėliau ir orkestro dirigentu. Įsitraukė į pedagoginę veiklą, kur saksofono paslaptimis dalinasi su Šiaulių „Dagilėlio“ dainavimo mokyklos bei „Dainų” muzikos mokyklos mokiniais.
ŠIAULIŲ PUČIAMŲJŲ ORKESTRAS
Lietuvos pučiamųjų orkestrų istorija sena ir garbinga. Manoma, kad jau XIV a. pabaigoje Lietuvos Didžiojoje Kunigaikštystėje skambėjo kariniai pučiamųjų orkestrai. Vytautas Didysis turėjo savo švilpynių orkestrą. XIX a. antroje pusėje pučiamieji instrumentai ir jų orkestrai buvo paplitę visoje Lietuvoje.
Netrukus po Lietuvos valstybės atkūrimo, 1922 metais, Šiauliuose buvo dislokuotas Kauno kunigaikščio Vaidoto aštuntasis pėstininkų pulkas su savo pučiamųjų orkestru. Jam vadovavo garsusis kapelmeisteris Bronius Jonušas. Tame orkestre 1925–1936 metais grojo būsimasis Šiaulių pučiamųjų orkestro įkūrėjas ir vadovas Stasys Jautakas (1906–1975). Taigi, galima teigti, kad dabartinio Šiaulių pučiamųjų orkestro šaknys siekia 1922-uosius.
1945 metais S. Jautakas įkūrė Šiaulių muzikos mokyklos pučiamųjų orkestrą ir jam vadovavo iki 1966 metų. Tada ir nusprendė, kad Šiauliams laikas turėti profesionalų miesto pučiamųjų orkestrą. Pirmasis orkestro koncertas vyko 1967 m. gegužės 1 d. Šiaulių parko vasaros sezono atidarymo proga. Nuo tada orkestras koncertuoja Šiaulių mieste ir apskrityje, dalyvauja tradiciniuose festivaliuose (Mažeikiuose, Panevėžyje, Kaune, Palangoje, Plungėje ir kituose miestuose), respublikiniuose pučiamųjų orkestrų čempionatuose. Nuo 1970 metų orkestras yra respublikinių, vėliau pasaulio lietuvių dainų švenčių dalyvis, per minėtas šventes vykusių konkursų prizininkas ir laureatas. Orkestras sėkmingai gastroliuoja Latvijoje, Estijoje, Baltarusijoje, Rusijoje, Vokietijoje, Prancūzijoje, Švedijoje, Olandijoje.
Šiaulių pučiamųjų orkestras koncertavo kartu su tarptautinių konkursų laureatais: J. Lopetaite, J. Leitaite, R. Vingru, operos solistu V. Juozapaičiu. Su orkestru yra dainavę Lietuvos estrados legendos: A. Jarulis, J. Žukauskas, O. Karkauskaitė, T. Bigota, V. Vaškas, A. Čižauskaitė, groję instrumentalistai: A. Stulgys, M. Streikutė, B. Šapiro. Buvo parengtos koncertinės programos su E. Sipavičiumi, M. Vitulskiu, folkloro ansambliu „Salduvė“, liaudiškos muzikos ansambliu „Saulė“, jaunimo kameriniu choru „Atžalynas“, Šiaulių berniukų ir jaunuolių choru „Dagilėlis“. Orkestras bendradarbiauja su įvairiais muzikos ir meno mokyklų ansambliais, solistais ruošiant valstybinių švenčių programas. Yra parengęs ir programą kartu su šokėjomis.
Orkestre groja 34 vyrai ir 1 moteris, gyvenantys ne tik Šiauliuose, bet ir važinėjantys iš Kuršėnų, Ventos, Radviliškio, Kauno. Kelerius metus Šiaulių pučiamųjų orkestro nariai penktadieniais, baigiantis darbui, miestiečiams nuotaikingą muziką dovanodavo žygiuodami bulvaru. Po 2–3 koncertus per mėnesį rengdavo Šiaulių amfiteatre. Orkestras jau keletą vasarų per pietų pertrauką džiugina Šiaulių miesto bulvaru žingsniuojančius žmones.
Orkestro meno vadovais ir dirigentais buvo V. Masionis, T. Kazlauskas, K. Venclova, R. Jankus, P. Čepulis, V. Stonkus, V. Pilibavičius, G. Brūzga. Nuo 2016 metų orkestro meno vadovas ir dirigentas – Sigitas Vaičiulionis, dirigentas – Gediminas Brūzga. Orkestro vadovo asistentas – Arvydas Lingys.
Koncertas nemokamas. Įėjimas tik su kvietimais ir galimybių pasu! Vietų skaičius ribotas.
Kvietimus bus galima pasiimti Šiaulių kultūros centro kasoje nuo rugsėjo 29 d. 10 val. (ne daugiau kaip 2 kvietimus)! Kasos darbo laikas: darbo dienomis 10–18 val., savaitgaliais kasa dirba, jei yra renginių.
Koncerto metu būtina laikytis visų saugumo reikalavimų, kuriuos nurodo Lietuvos Respublikos Vyriausybė.
Dalyvaudami renginiuose, neprieštaraujate, kad jie gali būti filmuojami ar fotografuojami, o jų nuotraukos viešinamos koncertų salės „Saulė“ internetinėje svetainėje, žiniasklaidoje ar socialiniuose tinkluose.

Renginys nemokamas

ŽMOGUS IŠ PODOLSKO | OKT / VILNIAUS MIESTO TEATRAS
2021-10-14 18:30 (Europe/Helsinki) | Šiaulių dramos teatras
REŽISIERIUS Oskaras Koršunovas
Iš rusų kalbos vertė Rolandas Rastauskas
Scenografija Linas Liandzbergis
Kostiumų dailininkas Rūta Lendraitytė
Muzika Diopo Ndugu

Įprasta policijos nuovada, į kurią pristatomas sulaikytasis – niekuo neypatingas jaunuolis, nedidelio miestelio gyventojas. Sulaikymo pagrindas lieka neaiškus – jaunuolis yra blaivus, jo dokumentai tvarkingi, o konkrečių jo tariamai padarytų pažeidimų nenustatyta. Tačiau policininkai vis vien surengia jam emocionalią apklausą, o jų užduodami klausimai visiškai neatitinka mums įprastos apklausos logikos. Apklausa pavirsta intensyvios psichoterapijos seansu, priverčiančiu sulaikytąjį naujai pažvelgti į savo beprasmį gyvenimą. Policininkai pasirodo besantys itin išsilavinę intelektualai, turintys kilnią misiją – parodyti, koks įdomus ir spalvingas eilinio žmogaus gyvenimas.

„Gyvena kaip automatas… nemyli, niekina savo miestą ir jo gyventojus… diena iš dienos nesąmoningai atlieka vienus ir tuos pačius veiksmus… nesuvokia savęs… nemato aplinkui nieko gražaus ir įdomaus… nesuvokia adekvačiai aplink srūvančios Tikrovės… negerbia Tikrovės… O kodėl Tikrovė didžiąja raide?“

Pjesė „Žmogus iš Podolsko“ – žymaus šiuolaikinio Rusijos rašytojo Dmitrijaus Danilovo debiutas dramaturgijoje.

Premjera 2019 gegužės 15 d.

Mados ir grožio mugė DESIGN FOR LIFE
2021-10-16 10:00 - 17:00 (Europe/Helsinki) | Šiaulių arena
Ką naujo šį sezoną sukūrė Lietuvos mados ir grožio prekių ženklai? Kokios šio rudens bei artėjančios žiemos tendencijos? Kuo pasipuošime? Patinka nuolaidos?
Visa tai gyvai ir dar daugiau – SPALIO 16d., Šiauliuose, Šiaulių arenoje, mados ir grožio mugėje DESIGN FOR LIFE.
Tavęs lauks:
• Lietuvos mados ir grožio kūrėjai;
• Stilingai drabužiai ir jų deriniai tiek laisvalaikiui, tiek į šventę;
• Aksesuarų gausa tiek moterims, tiek vyrams;
• Kosmetikos ir grožio priemonių naujienos;
• Gausus asortimentas vaikams: drabužiai, aksesuarai, žaislai, dovanų idėjos;
• Jaukių bei stilingų namų interjero detalėmis;
• Dovanos ir kiti malonūs siurprizai

Chorinė siuita "Ilgesiui ir vilčiai"
2021-10-16 15:00 - 17:00 (Europe/Helsinki) | Chaimo Frenkelio viloje
Valstybinis choras „Polifonija” organizuoja koncertų ciklą skirtą Šiaulių kėlėjams Frenkeliams.
Programoje bus atlikta naujai sukurta septynių dalių chorinė siuita „Ilgesiui ir vilčiai”.

Koncertai vyks:

SPALIO 15 d. 18 val. JONIŠKYJE
Joniškio raudonoji sinagoga

SPALIO 16 d. 15 val. ŠIAULIUOSE
Chaimo Frenkelio vila

Autorių vaizduotė šios septynių dalių chorinės siuitos provaizdį piešė tarytum skambančią menorą – septynšakę žydų žvakidę, simbolizuojančią šviesos pergalę prieš tamsą.

Kūrinio siekis kaip ir menoros – meno kalba simboliškai įžiebti po vieną menoros žvakę, aliuziškai ją siejant su Frenkelių, pirmiausia Chaimo, Doros ir Jokūbo, gyvenimų ir darbų epizodais, jų šviesa Šiauliuose ir Lietuvoj, apskritai su žydų ir lietuvių sambūviu, šimtmečių šalìgreta, net ir nevilty negęstant ilgesiui ir vilčiai.Šio projekto įgyvendinimui susibūrė menininkų grupė.

Pagrindinį muzikinį vaidmenį atliks valstybinis choras „Polifonija”
(meno vadovas ir vyr. dirigentas Linas Balandis), o jam pritars profesionalių instrumentininkų komanda:
Egidijus Ališauskas (birbynė);
Matas Ričkus (elektrinė gitara);
Dainius Rudvalis (kontrabosas);
Arkadijus Gotesmanas (perkusija);
Dirigentas Linas Balandis.Koncertų režisierė Nomeda Bėčiūtė
Bus skaitomi Vlado Braziūno ir Grigorijaus Kanovičiaus tekstai.

Kūrinio „Ilgesiui ir vilčiai” tekstą parašė Vladas Braziūnas, muziką sukūrė kompozitorius Gintautas Venislovas.
Koncertai nemokami

Šiuo metu į renginius įėjimas galimas tik su Galimybių pasu.Iš anksto registruojantis į renginius, prašome kreiptis šiais kontaktais:
tel.nr.: +370 651 40645
el.p. julija@polifonija.lt

Šokių vakaras. Groja Vytautas Kosmauskas
2021-10-17 17:00 (Europe/Helsinki) | Šiaulių kultūros centras
Šiaulių kultūros centras skelbia sekmadienius šokių vakarais! Ištisus metus kiekvieną sekmadienį 17 val. Šiaulių kultūros centras organizuoja tradicinius šokių vakarus, kuriuose skambant ritmingai muzikai energingai sukasi šokėjų poros. Kviečiame šokių aikštelėje suktis kartu!

Šiaulių kultūros centro pramogų salė „Maksas“ (Aušros al. 31)

Spalio 17 d. 17 val.

4 Eur

Spalio 17 d. 17 val. Šiaulių kultūros centro pramogų salėje „Maksas“ (Aušros al. 31) šokių vakaro metu dainuos ir šokėjus linksmai praleisti laiką kvies atlikėjas Vytautas Kosmauskas.
Renginio metu būtina laikytis Lietuvos Respublikos Vyriausybės nustatytų saugumo reikalavimų.
Dėmesio! Į šokių vakarą bus įleidžiami tik asmenys turintys galimybių pasą!
Asmenys, apsvaigę nuo alkoholinių gėrimų ar kitų psichotropinių medžiagų, į renginį nebus įleidžiami.
Bilietus galima įsigyti Šiaulių kultūros centro kasoje 1 val. prieš renginį.
Dėl bilietų teirautis tel. +370 41 52 46 59, +370 41 52 56 89 arba e. p. kasa@siauliukc.lt.

PRARASTI / NAMAI TOLI NUO NAMŲ. KAUNO MIESTO ŠOKIO TEATRAS AURA
2021-10-17 18:00 (Europe/Helsinki) | Šiaulių dramos teatras
Choreografija: Karine Ponties
Dramaturgija ir šviesų dizainas: Guillaume Toussaint Fromentin
Kostiumų dizainas: Kristina Čyžiūtė
Šokėjai: Ester Bega, Ludovico Murgia, Hueng Won Lee, Julija Mintautė, Kris Dao Nicholl, Natsuho Matsumoto, Marine Fernandez, Pepe Jaimes
Koprodukcija: šokio trupė „Dame de Pic“
Finansuoja: Lietuvos kultūros taryba
Padėka: Anne’ai Nicolle’ei, Nerinai Cocchi ir Vilmai Piltrinaitei
Premjera: 2021 m.
Trukmė: 50 min.

Pirmieji žmonės buvo klajokliai. O kokia paskutiniųjų lemtis? „Prarasti / Namai toli nuo namų“ pasiūlo prieglobstį aštuonioms būtybėms, kurių takas veda į praradimą ir užmarštį. Čia yra namai, kur trumpam susitikusios jos dalijasi istorijomis apie savo kilmę bei kelius, čia įvyksta ta akimirka, kai kiekviena pasaulio dalis atsiskleidžia kaip dygsnis žmonijos audinyje. Besirūpindamos bendruomene, kurios nelegaliomis viešniomis tapo, šios būtybės patiria didžiulį džiaugsmą. Prisiminimo veiksmas kaip susitikimo forma, užmarštis – laisvės išraiška. Jos – pabėgėlės iš svetur, greitai keliausiančios toliau, palikdamos pėdsakus, kuriais šokti ateis jau kiti. Bet šiandien jos čia.

Kūrinys trykšta gaivališka „Auros“ trupės šokėjų energija, jaunatviška ir organiška jų jėga virsta vieninga unikalia kalba. „Mano tikslas – ne didingas pasirodymas, o nuodugni trapumo ir neįtikėtinai mažų dalykų studija, kurioje bendram darbui susitinka individualios esybės“, – tvirtina choreografė K. Ponties.

Scenoje – aštuoni šokėjai, kiekvienas iš kitos šalies: Meksikos, Australijos, Prancūzijos, Italijos, Lietuvos, Japonijos, Albanijos, Korėjos. Jie – skirtingų kultūrų interpretatoriai, ir jautrūs skirtingai. Siekdama kuo turtingesnės kolektyvinio darbo patirties, K. Ponties meninėse kolaboracijose su partneriais iš visos Europos, Afrikos, Rusijos ir Azijos visada skatina šokėjus tirti savo gimtąją kultūrą ir kalbą, formuoti unikalų prasmės bei istorijos suvokimą, o tai galiausiai padeda jiems atrasti savitą braižą. „Jungtys gimsta dirbant su asmenybėmis, kiekviena kurių autentiškai bando įprasminti jau egzistuojančias kalbas: garsus, žodžius, gestus, spalvas, pasaulio pliūpsnius. Tai – medžiaga transformacijoms“, – sako kūrėja.

Gyvi sutvėrimai gali prisiminti, jog kartais, norint gyventi kartu, versti ir perrašyti pasaulį savyje, pirmiausia reikia pamiršti.

Karine Ponties
Kompanijos ,,Dame De Pic“ Meno vadovė, choreografė, atlikėja, Karine Ponties yra sukūrusi daugiau nei 40 šokio spektaklių, iš kurių spektaklis ,,Kiekviena kryptis yra Šiaurė“ ((originalo k. ,,Every Direction Is North“ (Apdovanotas Auksinės Kaukės prizu už geriausią šiuolaikinio šokio spektaklį Rusijoje)) , ,,Holeulone“ (Geriausias šokio spektaklis prancūzų kalba kalbančioje Belgijoje) ir ,,Brutalis“ (laimėtas SACD prizas). Jos darbas yra apibūdinamas kaip absurdo nuojauta, tyrinėjanti intymumą, persipynusį su santykiais. Karine Ponties spektakliuose yra šokusi buvusi Kauno šokio teatro ,,Aura“ šokėja Vilma Pitrinaitė.

Nemokamas seminaras „Senjorų traumos ir kaip jų išvengti“
2021-10-19 11:00 - 17:00 (Europe/Helsinki)
Šiaulių miesto sav. Visuomenės sveikatos biuras kviečia dalyvauti senjorus bei jų artimuosius NEMOKAMAME praktiniame seminare „Senjorų traumos ir kaip jų išvengti“
Spalio 19 d. 11 val. restorano „Žemaitis“ konferencijų salėje (Draugystės pr. 25, Šiauliai)
Seminaro metu savo žiniomis bei patirtimi dalysis Santaros klinikų gydytojas ortopedas traumatologas P. Masionis, kineziterapeutas D. Gedrimas. Seminarą moderuos ir pranešimą apie pneumokokinę infekciją skaitys visuomenės sveikatos specialistė K. Rušinskienė.
Jūs sužinosite:

Kaip lavinti pusiausvyrą ir stiprinti fizinę būkę;
Kaip išvengti griuvimų ir traumų slidžioje gatvėje;
Kaip susikurti saugią aplinką namuose, norint išvengti griuvimų ir traumų;
Ir daugybę kitų naudingų dalykų.

Registracija tel: 8 679 40133 (spalio 11-15 d. darbo valandomis)
Seminaro dalyvių laukia loterija, kurios metu bus galima laimėti praktišką, žiemai skirtą dovaną.
Vietų skaičius ribotas. Atvykstant būtina turėti galiojantį galimybių pasą, bei dėvėti burną ir nosį dengiančią kaukę.

Edukacinis projektas „Muzikiniai rudenys 2021″
2021-10-19 18:00 (Europe/Helsinki) | Šiaulių kultūros centras
Spalio 19 d. 18.00 val. Šiaulių kultūros centro didžiojoje salėje vyks edukacinis projektas „Muzikiniai rudenys 2021″, kurio metu gabiausi Šiaulių miesto muzikos ir meno mokyklų mokiniai gros kartu su „Camerata Solaris“. Koncerte bendrą programą atliks ir Šiaulių berniukų ir jaunuolių choras „Dagilėlis“ bei „Camerata Solaris“. Koncertinė įstaiga „Saulė“ – šio koncertų ciklo sumanytoja ir organizatorė. Pirmą kartą šis projektas buvo įgyvendintas 2009 metais ir sėkmingai vykdomas iki pat šiol.

Koncerto dalyviai:

„Camerata Solaris“ (meno vadovas ir dirigentas Vilhelmas Čepinskis),
Šiaulių berniukų ir jaunuolių choras „Dagilėlis“ (meno vadovas ir dirigentas Remigijus Adomaitis).
Šiaulių 1-osios muzikos mokyklos, Šiaulių Dainų muzikos mokyklos, Šiaulių Sauliaus Sondeckio menų gimnazijos, Šiaulių „Juventos“ progimnazijos mokiniai:
Morta Milašauskaitė (mokytoja Nijolė Prascevičienė),
Lėja Ramanauskaitė (mokytoja Dangirutė Petrauskienė),
Evelina Pabrėžaitė (mokytoja Dangirutė Petrauskienė),
Aivaras Jarašūnas (mokytojas Anatolijus Kavaliauskis)
Paula Caltabellotta (mokytojas Anatolijus Kavaliauskis)
Agota Andrulytė ir Eglė Balniūtė (mokytoja Jūratė Narvilienė),
Povilas Ušinskis (mokytoja Raimonda Sližienė),
Agnius Juška ir Ugnė Krikščiūnaitė (mokytoja Nijolė Prascevičienė),
Augustė Gegeckaitė ir Modestas Ulberkis (mokytojos Regina Vaišnorienė ir Regina Marozienė),
Jonas Vozbutas (mokytoja Marytė Markevičienė),
Milda Marija Kiškūnaitė (mokytoja Ramunė Urniežienė),
Robertas Tamošiūnas (mokytojas Algirdas Gumuliauskas),
Vokalinis ansamblis „Volungė“ (mokytoja Aušra Adomaitienė).
Dirigentai Vilhelmas Čepinskis ir Remigijus Adomaitis.

Koncerto vedėja Raimonda Sližienė.

Įėjimas tik su kvietimais ir galimybių pasu! Vietų skaičius ribotas. KVIETIMUS BUS GALIMA PASIIMTI ŠIAULIŲ KULTŪROS CENTRO KASOJE NUO SPALIO 12 D. 10 VAL. (NE DAUGIAU KAIP 2 KVIETIMUS)!

Koncerto metu būtina laikytis visų saugumo reikalavimų, kuriuos nurodo Lietuvos Respublikos Vyriausybė.

Daugiau informacijos www.saule.lt ir Camerata Solaris – Šiaulių kamerinis orkestras feisbuko paskyroje.

Organizatorius: Šiaulių miesto koncertinė įstaiga „Saulė“.

Renginį finansuoja: Šiaulių miesto savivaldybė, Lietuvos kultūros taryba.

Partneriai: Šiaulių berniukų ir jaunuolių choras „Dagilėlis“, Šiaulių Sauliaus Sondeckio menų gimnazija, Šiaulių 1-oji muzikos mokykla, Šiaulių Dainų muzikos mokykla, Šiaulių „Juventos“ progimnazija.

Koncertas ŠIANDIEN MADAM PAREIS VĖLIAU
2021-10-21 19:00 (Europe/Helsinki) | „Polifonijos” salė
Šiandien madam pareis vėliau – išskirtinė programa miuziklų ir lietuvių estrados dainų klausytojams. Polifonijos salėje girdėsite dviejų žavių ir plačiai žinomų klasikinės muzikos atlikėjų Rafailo Karpio ir Dariaus Mažinto koncertą.
Koncertas vyks spalio 21 d. 19 val. koncertų salėje „Polifonija”.
Atlikėjai:
Rafailas Karpis, tenoras
Darius Mažintas, pianistas
Koncerte skambės miuziklų ir lietuvių estrados dainos.
Rafailas Karpis – Lietuvos Nacionaliniame operos ir baleto teatro tenoras, dainuoja Bohemiečių“ trupės spektakliuose, Pažaislio, Tytuvėnų festivaliuose, dalyvauja įvairiuose projektuose bei bendradarbiauja su Lietuvos valstybiniu simfoniniu orkestru. 2008 m. Rafailas gavo „Operos švyturio“ apdovanojimą ir buvo paskelbtas metų operos viltimi. Solistas koncertavo Suomijoje, Švedijoje, JAV, Prancūzijoje, Izraelyje, Ispanijoje, Kinijoje. Savo repertuare turi dainų ir jidiš kalba.
Darius Mažintas – tarptautinėje erdvėje pelnęs pripažinimą pianistas, prof. V. Vitaitės mokinys. Atlikėjas su soliniais rečitaliais yra apkeliavęs daugelį užsienio šalių: JAV, Vokietija, Prancūzija, Italija, Rusija, Švedija, Olandija, o solinės ir kamerinės muzikos rečitalius surengęs prestižiniuose festivaliuose: Aspen music festival (JAV), Westchester piano festival (JAV), Sommerakademie (Vokietija), Holland Music Sessions (Olandija), GAIA Chamber Music festival (Šveicarija).
Bilietų kaina 12€ ir 10 € (su nuolaida)
Nuolaida taikoma moksleiviams, studentams, senjorams ir neįgaliems pateikus pažymėjimą.
Bilietus galite įsigyti Polifonijos kasoje (Aušros al. 15) ir visose Ticket Market kasose.
Bilietų rezervacija telefonu: (8 41) 52 52 07

Marius Jampolskis ir Irūna, 10-mečio jubiliejinėje programoje „Švieski man vėl“ (dedikuota maestro St. Povilaičiui)
2021-10-23 17:00 (Europe/Helsinki) | Šiaulių kultūros centras
Mariaus Jampolskio ir Irūnos duetas švenčia dešimties metų kūrybinį jubiliejų. Šiai sukakčiai paminėti pasirinko legendinio atlikėjo St. Povilaičio populiariausių kūrinių prikėlimą naujam gyvenimui.
Koncerte skambės ir originalios, jau pamėgtos gerbėjų dainos, bei nauji negirdėti kūriniai. Į jubiliejinio koncerto repertuarą įtrauktos ir legendinės dainos, atvedusios duetą į konkursų nugalėtojų gretas. Kiekviena daina – lyg mini teatras. Koncertinę programą papildys atlikėjų scenos kolegos.
Galimybiu pasas yra privalomas!
Organizatorius L. Lapkauskaitės koncertinių paslaugų firma

Komedija „Žirklės“
2021-10-24 18:00 (Europe/Moscow) | Šiaulių kultūros centras
Mieli žiūrovai,
atsižvelgdami į Lietuvos Respublikos Vyriausybės 2021 m. kovo 26 d. priimtą nutarimą pratęsti karantiną Lietuvoje ir nustatytą draudimą organizuoti renginius, norime pranešti, kad spektaklis „Žirklės“, turėjęs įvykti 2021 m. balandžio 24 d. 18 val. Šiaulių kultūros centre (atkeltas iš 2020 m. kovo 23 d., vėliau perkeltas į spalio 7 d.) yra perkeliamas į 2021 m. spalio 24 d. 18 val.
Žiūrovai į 2021 m. spalio 24 d. 18 val. spektaklį bus įleidžiami su tais pačiais bilietais – papildomai jų keisti nereikės.
Tuo atveju, jeigu data, į kurią perkeliamas renginys, Jums netinka, bilietą per 60 dienų nuo perkelto renginio vėlesnės datos paskelbimo galite iškeisti į atitinkamos vertės kuponą, kuriuo galėsite pasinaudoti pirkdami bilietus į kitus DOMINO teatro renginius. Kuponas suteikiamas kiekvienam bilietui atskirai ir galioja 12 mėn. nuo jo išdavimo datos. Jeigu per 12 mėn. kupono nepanaudosite, galėsite per 14 dienų nuo kupono galiojimo pabaigos kreiptis ir susigrąžinti pinigus. Jeigu pageidaujate savo bilietus iškeisti į kuponą, prašome ne vėliau kaip iki 2021 m. gegužės 28 d. užpildyti prašymo formą: https://kakava.lt/bilietu-kuponai. Atkreipiame dėmesį, kad kuponą bilietų platintojas KAKAVA.LT atsiųs per 30 dienų nuo prašymo užpildymo.
Atsiprašome už nepatogumus.

Būkime sveiki!
DOMINO teatro administracija

Kriminalinė komedija „Žirklės“ – vienintelis tokio žanro spektaklis Lietuvoje, kurio pabaiga priklauso nuo žiūrovų. Tai neįtikėtinai smagus ir įtraukiantis detektyvinis nuotykis, kuris kiekvieną kartą baigiasi vis kitaip. Kaip? Sprendžiate Jūs!

Kirpykloje „Žirklės“ – įprasta diena, kupina smagių pokalbių apie gyvenimą, apkalbų ir intrigų. Tačiau staiga viskas apsiverčia aukštyn kojomis. Į saloną įsiveržęs policijos inspektorius praneša, jog viršuje esančiame bute ką tik nužudyta garsi pianistė. Žinios priblokšti kirpyklos darbuotojai ir klientai tampa nusikaltimo įtariamaisiais. Padėkite inspektoriui, narpliojančiam šią painią bylą, išsiaiškinti, kas – tikrasis žudikas.

Komedija „Žirklės“ (angl. „Shear Madness“) – viena populiariausių teatro komedijų visame pasaulyje. JAV šis spektaklis muša rekordus – jis įtrauktas į Gineso rekordų knygą kaip ilgiausiai rodomas spektaklis istorijoje.

Šiame renginyje galimybių pasas yra privalomas!

Organizatorius VšĮ „Komedijos teatras“ (DOMINO teatras)

Koncertinė programa „Edis Agregatas gyvai“
2021-10-28 18:00 (Europe/Helsinki) | Šiaulių kultūros centras
„Edis Agregatas gyvai“ – žiūrovų pripažinimo sulaukusios roko fantasmagorijos „Edis Agregatas, arba Nemirštančio optimisto gyvenimas ir mirtis“ pagrindu sukurtas koncertas, teatro scenoje gyvai atliekamos roko muzikos garsais nukeliantis į distopinį ateities laiką, paženklintą ypatingos asmenybės, mistinio pranašo Edžio Agregato. Iš pirmo žvilgsnio neeilinė jo gyvenimo istorija, kupina žmogiškų laimės akimirkų, nuopuolių, džiaugsmų ir nusivylimų, suskambės alternatyviojo roko melodijose, kurios visomis spalvomis atskleis muzikalią bei kiek netikėtą Keistuolių teatro pusę. „Edis Agregatas gyvai“ – ypatingas muzikinis re(n)ginys, art rock muzikos garsais kviečiantis pasinerti į gyvenimo pakraščius, mirties prieigas, laimės paieškas bei amžinąjį klausimą apie tai, kur iš tiesų slypi laimingos būties paslaptis.
Scenoje:
Aidas Giniotis – vokalas
Matas Pranskevičius – gitara, mušamieji, vokalas
Giedrius Kiela – bosinė gitara, gitara, vokalas
Jonas Šarkus – pučiamieji, sintezatorius, vokalas
Judita Urnikytė – mušamieji, vokalas
Ieva Stundžytė – gitara, vokalas
Renginio trukmė: apie 1 val.
Amžiaus cenzas N-14
Galimybių pasas yra privalomas!
Projektą finansuoja Lietuvos kultūros taryba
Organizatorius VšĮ „Vilniaus keistuolių teatras“

„Domino“ teatro spektaklis „Testas“
2021-10-30 18:00 (Europe/Helsinki) | Šiaulių kultūros centras
Mieli žiūrovai,
atsižvelgdami į Lietuvos Respublikos Vyriausybės 2021 m. vasario 24 d. priimtą nutarimą pratęsti karantiną Lietuvoje ir nustatytą draudimą organizuoti renginius, norime pranešti, kad spektaklis „Testas“, turėjęs įvykti 2021 m. kovo 27 d. 18 val. Šiaulių kultūros centre (atkeltas iš 2020 m. kovo 13 d. ir balandžio 21 d., vėliau perkeltas į rugsėjo 19 d. 18 val.) yra perkeliamas į 2021 m. spalio 30 d. 18 val.
Žiūrovai į 2021 m. spalio 30 d. 18 val. spektaklį bus įleidžiami su tais pačiais bilietais – papildomai jų keisti nereikės.
Tuo atveju, jeigu data, į kurią perkeliamas renginys, Jums netinka, bilietą per 60 dienų nuo perkelto renginio vėlesnės datos paskelbimo galite iškeisti į atitinkamos vertės kuponą, kuriuo galėsite pasinaudoti pirkdami bilietus į kitus DOMINO teatro renginius. Kuponas suteikiamas kiekvienam bilietui atskirai ir galioja 12 mėn. nuo jo išdavimo datos. Jeigu per 12 mėn. kupono nepanaudosite, galėsite per 14 dienų nuo kupono galiojimo pabaigos kreiptis ir susigrąžinti pinigus. Jeigu pageidaujate savo bilietus iškeisti į kuponą, prašome ne vėliau kaip iki 2021 m. balandžio 26 d. užpildyti prašymo formą: https://kakava.lt/bilietu-kuponai. Atkreipiame dėmesį, kad kuponą bilietų platintojas KAKAVA.LT atsiųs per 30 dienų nuo prašymo užpildymo.
Atsiprašome už nepatogumus.

Būkime sveiki!
DOMINO teatro administracija

Nuotykių komedija „Testas“ sumaniai atskleidžia šiuolaikinės dilemos – meilė ar pinigai – subtilybes.

Ką pasirinkti: 100 tūkst. eurų dabar ar 1 mln. po dešimties metų? Štai tokį klausimą sutuoktiniams Paulai ir Viktorui užduoda senas jų draugas Denis. Atsakyti – nelengva. Paulos moraliniai įsitikinimai tokių dovanų priimti neleidžia, tačiau šeimą kaip tik spaudžia finansiniai sunkumai. Denis reikalauja porą apsispręsti – reikia atsakymą pasakyti čia ir dabar. Įtampa auga, ginčai aštrėja, pamažu į paviršių kyla veikėjų paslaptys ir tikrieji motyvai. Galų gale ant svarstyklių atsiduria ne tik pinigai, bet ir meilė. Ar pavyks porai išlaikyti šį gyvenimo testą?

Netikėtų paslapčių ir pasirinkimų kupina komedija „Testas“ sukurta pagal ispanų dramaturgo Jordi Vallejo Duarri pjesę tuo pačiu pavadinimu. 2014 m. spektaklis Ispanijoje laimėjo „Fray Luís de León“ prizą už puikiai atspindėtą šiuolaikinę tematiką, teatrališkus dialogus ir vaizdingą scenografiją. Šios nuotykių komedijos vizualiką – plakatą ir logotipą – sukūrė dailininkas bei fotomenininkas Algis Kriščiūnas.

O ką pasirinktumėte Jūs?

Šiame renginyje galimybių pasas yra privalomas!

Organizatorius VšĮ „Komedijos teatras“ (DOMINO teatras)

Spektaklis „Planeta EGO“
2021-10-30 18:00 (Europe/Helsinki) | Šiaulių dramos teatras
Pagal Francą Kafką
Režisierius ir inscenizacijos autorius – Nikolas Darnstädt
Kompozitorius – Lukas Darnstädt
Scenografijos ir kostiumų dalininkė – Daniela Zorrozua
Dailininkės asistentė – Margarita Hoffmann
Video menininkas – Oliver Rossol

„Planeta EGO“ – įspūdingas kiną ir teatrą apjungiantis kūrinys, inspiruotas Franco Kafkos kūrybos ir pastarųjų metų įvykių. Tai, ką publikai siūlo spektaklio kūrėjai yra sunkiai nusakoma įprastais teatriniais terminais. Šiaulių publikai jau pažįstamas režisierius Nikolas Darnstädt kiekvienu savo darbu siekia naujai pažvelgti į nusistovėjusias teatrinės estetikos normas – šį kartą jis tarsi „perkelia“ teatrą į kiną ir žiūrovus kviečia į naujus potyrius atveriantį kino spektaklį. Pirmoje dalyje (pagal F. Kafkos apysaką „Pilis“) publika išvys iš anksto teatre nufilmuotą kino filmą, o antroji dalis (kurta pagal romaną „Amerikoje“) kvies žiūrėti gyvai scenoje atliekamą spektaklį.
„Planeta EGO“ yra išradinga F. Kafkos kūrinių sceninė adaptacija, turinti fantastikos, magiškojo realizmo, vokiškojo ekspresionizmo elementų su vampire ir film noir estetikos prieskoniu. Kartu tai neįtikėtinai ryškus, dinamiškas, savo vaizdiniais ir sceniniais sprendimais pribloškiantis pasakojimas apie šiuolaikinę visuomenę – tariamai tolimą, o iš tikrųjų, visai šalia mūsų egzistuojančią Planetą EGO
Pagrindinė spektaklio tema – iki radikalių narciziškų formų išaugęs individualizmas, kuris XXI. amžiuje tapo ne menkesne kompleksiško išnaudojimo sistema, nei XX a. distopijose pavaizduotas individų unifikacijos ir kontrolės mechanizmas. Kraštutinis savęs realizavimo poreikis, savipakankamumas, nesiskaitant su kitu, narcisizmas, pasak režisieriaus, tiesiog stumia jaunus žmones į desperaciją. Spektaklio kūrėjai klausia, ar šiandieninis individualizmas netampa mūsų pačių kalėjimu, kuris yra dar sudėtingesnis ir dar labiau manipuliacinis nei Orwello ar Huxley aprašytos diktatūros.
Šiandien, pandemijos akivaizdoje, aiškiai pasimatė pasaulyje vis dar egzistuojantys socialiniai skirtumai, turtingesnių šalių noras „nematyti kitų“ ir bendruomeniškas iniciatyvas užgožiantis merkantilistinis mąstymas. Spektaklis kalba apie kiekvieno individo asmeninę atsakomybę ir galimybę keisti, įtakoti pasaulio tvarką. Centre – šimtmečius besitęsianti evoliucija link (post)modernaus žmogaus. Kaip iš kontroliuojamos visuomenės pereinama prie individualizmo labirinto, paremto „kito“ baime ir nesolidarumu?
„Planeta EGO“ kalba apie klaidžiojimą, ieškojimą be tikslo „bandant patekti į pilį“, apie EGO tuštumą ir neįmanomumą, kurį bandome užpildyti desperatiškomis savojo Aš paieškomis. Turinio, formos ir medijų lydinys šiame kino spektaklyje tarsi siūlo dar vieną XXI a. distopijos versiją – visiškai fiktyvų vaizduotės pasaulį, keistą meninę visatą, po kuria iš tiesų ir slepiasi realieji dabartinės tikrovės pavidalai.
Tai jau antras jauno teatro režisieriaus iš Vokietijos Nikolo Darnstädt darbas Valstybiniame Šiaulių dramos teatre. 2019 m. jis drąsiai ir šiuolaikiškai interpretavo garsiąją Just. Marcinkevičiaus dramą-poemą „Mindaugas“.

Numatoma premjera – 2021 m. spalio 30 d.

Baletas „Gulbių ežeras
2021-10-31 19:00 (Europe/Helsinki) | Šiaulių arena
Renginio dalyviai ir žiūrovai įsipareigoja laikytis nurodytų saugumo ir higienos TAISYKLIŲ
Jūsų įsigyti bilietai galios ir atnaujintą renginio datą!
St. Petersburg Festival Ballet — puiki trupė, įkūnijanti tai, kas vadinama „rusų klasikinio baleto mokykla“ — griežtą klasikos eleganciją, gaivų ХХI amžiaus dvelksmą, idealią atlikimo techniką ir neaprėpiamą rusų sielą kartu su karališkos prabangos kostiumais ir dekoracijomis.
Šiame sezone St. Petersburg Festival Ballet Jums pristato pasaulinės klasikos perlą – baletą „Gulbių ežeras“ (dviejų dalių baletas pagal P.I. Čaikovskio muziką).
Nėra prasmės atpasakoti šio nemaraus kūrinio siužeto turinio, užteks pasakyti, kad žiūrovai, atėję į šiuos spektaklius, per trumpą laiką pasiners į romantikos ir grožio pasaulį, o taip pat patirs neišdildomų įspūdžių, paskendę meilės ir mirties, ištikimybės ir išdavystės, juoko ir ašarų, baimės ir drąsos išgyvenimuose, viskame, kas susiję su pasauline kultūra, pasauliniu paveldu ir pasauliniais šedevrais.
St. Petersburg Festival Ballet artistai — daugkartiniai teatro premijos „Auksinė kaukė“ nominantai ir laureatai, Rusijos ir tarptautinių konkursų diplomantai, prestižinių apdovanojimų ir garbingų nominacijų laimėtojai.
Trupės gastrolės sulaukė didžiulės sėkmės JAV, Italijoje, Vokietijoje, Prancūzijoje, Olandijoje, Belgijoje, Suomijoje, Čekijoje, Islandijoje, Portugalijoje, Ispanijoje, Kinijoje, Brazilijoje, Meksikoje ir kitose šalyse.
Informuojame, kad nuo 2021 m. rugsėjo 13 d. įsigaliojo LR SAM Ministro sprendimas Nr. V-2061, kuriuo keičiamos renginių organizavimo būtinos sąlygos.
1.6. vyresni nei 6 metų žiūrovai ir (ar) dalyviai (išskyrus atlikėjus, sportininkus, pranešėjus, renginių vedėjus repeticijų, vaizdo, garso įrašų, transliacijų, renginių metu, kai užtikrinamas saugus atstumas nuo žiūrovų ir (ar) dalyvių) bei renginį aptarnaujantis personalas viso renginio uždarose erdvėse, kuriame dalyvauja daugiau nei 500 dalyvių ir (ar) žiūrovų, metu dėvėtų medicinines kaukes ar respiratorius, kurie priglunda prie veido ir visiškai dengia nosį ir burną (toliau – kaukės). Kaukių leidžiama nedėvėti neįgalumą turintiems asmenims, kurie dėl savo sveikatos būklės kaukių dėvėti negali ar jų dėvėjimas gali pakenkti asmens sveikatos būklei (rekomenduojama dėvėti veido skydelį);
Pagrindinė renginio informacija
Renginio trukmė: 2 val. 30 min
Pertrauka: viena (30 min)
Nemokamai: vaikai iki 6 metų (imtinai), pateikiant amžių įrodantį dokumentą, neužimant papildomos vietos
Nuolaidos: moksleiviams ir pensininkams (su pažymėjimais) -10%
Neįgalieji: su vežimėliu gali lankytis nemokamai, bet turi būti lydintis asmuo su bilietu
Grupinė nuolaida: nuo 11 iki 20 bilietų – 5%; nuo 21 ir daugiau bilietų – 7%
Organizatorius: ART Partner CZ s.r.o.
GALIMYBIŲ PASAS: PRIVALOMAS. Daugiau informacijos gpasas.lt
Svarbi informacija
Bilietus įsigyti galima visose TICKETMARKET kasose PC „Saulės miestas” (I – VII 10.00-21.00 val.; tel. 8 41 422 421), PPC „Akropolis” (I-VII 10.00-21.00 val.), internetu ČIA
Vienu kartu galima užsakyti ne daugiau kaip 15 bilietų, perkant internetu
Bilietams yra taikomi mokesčiai
Bilietai yra negrąžinami ir nekeičiami
Daugiau informacijos visą parą: tel. 1588 (pagal Jūsų ryšio operatoriaus tarifus)
*Renginys gali būti filmuojamas ir fotografuojamas. Bilietą įsigijęs asmuo supranta, jog jo atvaizdas gali būti matomas renginio nuotraukose ar vaizdo įrašuose ir sutinka, kad šios nuotraukos ar vaizdo įrašai gali būti patalpinti viešai prieinamuose socialiniuose tinkluose ar media priemonėse.

Algimanto Butnoriaus jubiliejinis koncertas
2021-11-03 20:00 (Europe/Helsinki) | Šiaulių kultūros centras
Savo jubiliejaus proga Algimantas Butnorius su draugais šiauliečiams dovanoja gyvo garso koncertą. Programos metu klausytojus nustebins neįprastas A. Butnoriaus repertuaras, skambės jo paties jautrumo kupina kūryba, o taip pat ir draugų bei kitų Lietuvos autorių dainos.
Tai šiltas, per ilgus metus sukauptas ir širdyse subrandintas dainų rinkinys. Klausant šokti gal ir nesinorės, tačiau sielos glūdumos tikrai bus švelniai priliestos, o širdys maloniai suvirpintos.
Galimybių pasas yra privalomas!

Erotinis vyrų striptizo šou I.M.O.S. – INTERNATIONAL MEN OF STEEL (N–18)
2021-11-04 11:00 (Europe/Helsinki) | Šiaulių arena
I.M.O.S. – tai unikalus vyrų striptizo šou kolektyvas, kurio įkūrėjas yra 23 metų patirtį šou versle turintis Julianas Mora (JAV). Jau 2001 m. jis su „Kalifornijos svajonių“ vyrais atvyksta su pasirodymais į Italiją, 2005 m. „Chippendales“ pakviečia jį prisijungti prie programos, kaip „ypatingą svečią“. Kartu su jais Julianas pasirodo Niujorke „Caesars Palace Las Vegas “, vėliau jo laukia gastrolės po pasaulį, kur jis susipažįsta su Damien Casanova (Italija) ir 10 metų dirba kartu su garsia italų grupe „ Centocelle nightmare “. Julianas Mora ir Damienas Casanova nusprendžia sukurti Italijos ir Amerikos kolektyvą I.M.O.S.
I.M.O.S. – tai geriausi striptizo šokėjai viename kolektyve. Žinomas visame pasaulyje striptizo choreografas ir šokėjas Andy Sk (Lenkija) dabar yra kolektyvo meno vadovas, atsakingas už meninę pusę ir naujų talentų atradimą. I.M.O.S. – tai šokėjai, aktoriai, akrobatai ir puikūs šou atlikėjai.
Pasirodyme Jūsų lauks: Christian (Ispanija), Marco (Vengrija), Damian (Italija), Andy (Lenkija), Kevin (Vokietija), Rico (Brazilija). Kiekvienas iš vaikinų jau turi ne mažiau 15 metų patirtį dirbant įvairiuose projektuose.
Atėjo laikas atsipalaiduoti ir nuvykti į nuostabią kelione, kur išsipildys Jūsų slaptos svajonės ir norai.

Arūno Bubnio „Holokaustas Lietuvos provincijoje 1941 m.“ knygos pristatymas
2021-11-04 18:00 (Europe/Helsinki) | „Laiptų galerija”
Lapkričio 4 d. 18 val. Šiaulių miesto kultūros centre „Laiptų galerija“ pristatoma hum. m. dr. Arūno Bubnio knyga „Holokaustas Lietuvos provincijoje 1941 m.“. Ši didelės apimties ir dokumentine medžiaga paremta studija prisideda prie suvokimo kokios apimties nusikaltimai vyko prieš 80 metų ir kad holokaustas didelė ne tik žydų, bet ir visų mūsų tragedija, kurios metu Lietuva neteko intelektinio, kultūrinio ir ekonominio potencialo, žuvo žmonių svajonės ir jų talentai.
Autorius koncentruotai atskleidžia įvairius holokausto istorijos Lietuvoje aspektus. Skelbiami straipsniai temomis suskirstyti į penkis skyrius: „Didieji Lietuvos getai“, „Holokaustas provincijoje“, „Lietuvių policija ir holokaustas“, „Žydų turtas ir kultūros vertybės“ ir „Žydų gelbėjimas“.
Dr. Arūnas Bubnys Lietuvos gyventojų genocido ir rezistencijos tyrimo centro Genocido ir rezistencijos tyrimo departamento direktorius, daugiausiai dirbantis lietuvių antinacinės rezistencijos 1941 – 1944 m., lenkų pogrindžio Lietuvoje Antrojo pasaulinio karo metais ir holokausto Lietuvoje temomis. Stažavosi Varšuvoje, Bremene, dirbo Koblenco ir Potsdamo archyvuose.
Dalyvaus knygos autorius Arūnas Bubnys, moderuos Tarptautinės fenomenalaus istorinio teisingumo komisijos narė Ingrida Vilkienė.

Laukiame Jūsų Lapkričio 4 d. 18 val.
Bilieto kaina 5 € ir 2,5 €
Įėjimas į renginius tik su Galimybių pasu.
tel. 841 200 643
el.p. toma.galerija@gmail.com

Spektaklis vaikams „Pasaka apie obuolius ir kitus Obelių gyventojus“
2021-11-05 11:00 - 12:00 (Europe/Helsinki)
Lapkričio 5 d. 11 val. Šiaulių kultūros centro Rėkyvos kultūros namuose laukia Naisių vasaros teatro spektaklis vaikams, tėvams ir jų draugams „Pasaka apie obuolius ir kitus Obelių gyventojus“ pagal V. V. Landsbergio knygą „Obuolių pasakos ir kriaušių“.
Šis muzikinis spektaklis per muziką ir judesį pasakoja apie obuoliukų gyvenimo džiaugsmus ir vargus bei sukuria įvairių personažų galeriją.
Keliaujantis po Lietuvą Naisių̨ vasaros teatras propaguoja lietuvių kultūrą̨ ir įgyvendina svarbią misiją – skleisti tautiškumą per lietuvių autorių bei dramaturgų kūrinius. Naisių vasaros teatras – unikalus reiškinys Lietuvos teatrų gausybėje. Tai – nekomercinis teatras, kurio spektakliai be bilietų. Naisių vasaros teatras neprašo mokėti už bilietą, o dovanoja šventę atėjusiems.
Režisierė – Vaida Kavaliauskaitė
Dailininkas – Dainius Šukys
Trukmė – 50 min.
Į spektaklį reikalinga išankstinė registracija ir galimybių pasas.
Visa XII respublikinio mėgėjų teatrų festivalio „Pulsas“ programa čia.

Kamerinis muzikinis spektaklis „Lietuviškų romansų vainikas“
2021-11-05 18:30 (Europe/Helsinki)
Šiaulių kultūros centro Rėkyvos kultūros namai (Energetikų g. 7)

Lapkričio 5 d. 18.30 val.

Emocijomis spindinti, jausmais žaižaruojanti atminties karūna žmonėms ir laikui, kuriame jie kūrė idealų tėvynės Lietuvos, jos žmonių, gamtovaizdžių, istorinių žygių paveikslą, iš kurio dabar, su nerimu žvelgdami į ateitį, semiamės vilties, tikėjimo ir meilės.
Žiūrovams skleidžiasi tarpukario Lietuvos Laikinosios sostinės meno salonų gyvenimo atspindžiai scenose apie meninės bohemos nuotykius, šėliones, nusivylimus, svajones. Legendinių asmenybių – Maironio, K. Binkio, J. Tumo–Vaižganto, J. Aisčio, B. Brazdžionio, V. Mačernio, S. Nėries – žinomi ir nežinomi – portretų štrichai ryškėja per amžininkų prisiminimus bei jų pačių gyvenimo geismo kupiną kūrybą.
Spektaklyje „keliaujama“ Lietuvos romanso keliu iš kaimo į miestą. O mieste į profesionalių kompozitorių kūrybą. Skamba ne tik Lietuvos romansų karaliaus A. Kačanausko kūriniai, bet ir J. Naujalio, J. Tallat-Kelpšos, A. Raudonikio, A. Bražinsko romansai. Žiūrovai turi džiaugsmą išgirsti svajingus B. Dvariono fortepijoninius kūrinius.

Režisūrinis sprendimas – romantiškas, vaidybinis, emocionalus, šelmiškas, žaismingas – atspindi madingo XX a. pirmoje pusėje muzikinio-literatūrinio meno salono atmosferą.
Žiūrovai turi galimybę pavakaroti A. Kačanausko namų salone, pasvajoti Maironio salone, pasiklausyti J. Naujalio dainų, apsilankyti Konrado kavinėje, nukeliauti drauge su K. Binkiu į Palangą, drauge su S. Nėrimi eiti per lūžtantį meilės ledą… Ir sustiprėti tikėjime, kad Grožis gali išgelbėti pasaulį.
Scenografija iš detalių fragmentiškai kuria meno salono įvaizdį.
Kostiumai – XX a. trečio ir ketvirto dešimtmečio stiliaus, madingi tiek Kaune, tiek Paryžiuje…
Virginija Kochanskytė – režisierė, aktorė
Edita Zizaitė – pianistė
Giedrė Zeicaitė – dainininkė
Trukmė – 60 min.
Įėjimas su kvietimais. Kvietimus galima pasiimti Šiaulių kultūros centro kasoje arba Šiaulių kultūros centro Rėkyvos kultūros namuose.
Į spektaklį reikalinga išankstinė registracija ir galimybių pasas.

Literatūrinė muzikinė drama „Rauda“
2021-11-06 14:00 (Europe/Helsinki)
Raseinių rajono kultūros centro mėgėjų teatro „Braižas“ literatūrinė muzikinė drama „Rauda“ pagal B. Pūkelevičiūtę.

Šiaulių kultūros centro Rėkyvos kultūros namai (Energetikų g. 7)

Lapkričio 6 d. 14 val.

Rauda (Lietuvos partizano apgarbstymas) – tai nacionalinis epas, pasakojantis apie tautos formavimosi metą ir apdainuojantis didvyrių žygius. Tai tarsi paminklas didvyrių motinoms, seserims bei sužadėtinėms, ilgus amžius kentėjusioms ir mėginusioms ginti savąjį kraštą nuo okupantų.
Istorinis pagrindas visiškai aiškus, tačiau ties kuriuo nors vienu momentu nesitelkiama, vaizduojamos besikartojančios situacijos, pareikalaujančios iš moters – motinos tvirtybės – ji gimdo sūnus žūčiai. Pirmoje dalyje vyrauja aliuzijos į svarbiuosius Lietuvos istorinius momentus, kai kraštui grėsė pavojus. Antrojoje primenami mirusiojo lūkesčiai bei svajonės. Išaukštinama sūnaus – brolio – mylimojo jėga bei grožis.
Spektaklis iškelia tiek vyro, tiek moters, atsidūrusių nelaimės akivaizdoje, jėgą. Pabaigoje skelbiama galimybė prisikelti kaip gamtos dėsnis. Didžioji Motina užtikrina žmonijos tęstinumą per nenutrūkstamą savo dukrų grandinę.
Režisierė – Jolanta Šimaitienė
Dailininkė – Renata Lauraitytė
Kompozitorius – Raimundas Tarvydas
Trukmė – 40 min.
Raseinių rajono kultūros centro mėgėjų teatras naujai susikūrė 1996 m. kultūros centre pradėjus dirbti teatro režisierei Jolantai Šimaitienei. Per tą laiką teatras sukūrė eilę spektaklių, muzikinių-literatūrinių kompozicijų, dalyvavo įvairiuose projektuose ir akcijose.
Nuo 2014 m. teatrui suteikta I meninio lygio kategorija. 2015 m. teatras buvo nominuotas Lietuvos liaudies kultūros centro apdovanojimui „Aukso paukštė“, šiais metais Raseinių rajono kultūros centro mėgėjų teatras „Braižas“ pelnė Lietuvos nacionalinio kultūros centro įsteigtą apdovanojimą „Aukso paukštė“, kaip geriausias 2020 m. mėgėjų teatras ir vadovė. Jau 25-erius metus teatras vadovaujasi credo: „Džiaukis tuo ką darai ir tą džiaugsmą dovanoki kitiems“.
Į spektaklį reikalinga išankstinė registracija ir galimybių pasas.

Tragedija „Medėja“
2021-11-06 17:00 (Europe/Helsinki)
Mažeikių rajono savivaldybės kultūros centro Juozo Vaičkaus skrajojamojo teatro spektaklis „Medėja“ pagal Ž. Anujį ir Euripidą.

Šiaulių kultūros centro Rėkyvos kultūros namai (Energetikų g. 7)

Lapkričio 6 d. 17 val.

Euripido tragedijoje ir Ž. Anujo pjesėje persipina išdavystė, pavydas, kerštas, vaikžudystė, raganavimas, prieštaringumas ir daugelis kitų blogio dedamųjų.
Su šiomis dienomis sieja savijauta svetimame krašte, vienišumas ir atskirtis bendruomenės užribio patyrimas ir iš to kylančios baimės bei priešiškumas.
Kita spektaklio plotmė – amžinas žmogaus likimo klausimas. Į daugelį klausimų apie gėrį, tiesą, laisvę nėra ir negali būti aiškių, vienareikšmių atsakymų. Kitaip vėl paskęstume fanatizme, į gyvenimo arena vėl išeitų galia, smurtas, visada atsisukantis prieš save – mitinė gyvatė, ryjanti savo uodegą.
Režisierius – Martynas Januška
Dailininkas – Aleksandras Novak
Kompozitorius – Saulius Petreikis
Trukmė – 75 min.
Skrajojamasis Juozo Vaičkaus teatras, oficialiai gyvavęs 1911–1914 m., Mažeikių kultūros centro direktorės Kristos Kinčienės ir mokytojo eksperto Martyno Januškos iniciatyva atgimė Mažeikiuose beveik po 100 metų. 2010-aisiais suvaidintas pirmasis J. Vaičkaus pastatytas spektaklis pagal Žemaitės ir Gabrielės Petkevičaitės-Bitės komediją „Velnias spąstuose“ (rež. M. Januška).
Atgimusiam teatrui suteikta mėgėjų meno kolektyvų I kategorija.
Į spektaklį reikalinga išankstinė registracija ir galimybių pasas.
Visa XII respublikinio mėgėjų teatrų festivalio „Pulsas“ programa čia.

Renginys nemokamas

Spektaklis "Remyga"
2021-11-06 18:00 - 18:30 (Europe/Helsinki) | Šiaulių dramos teatras
Rimantas Kmita
REMYGA

Režisierius – Oskaras Koršunovas
Režisieriaus asistentas – Jokūbas Brazys
Scenografė – Irina Komissarova
Kostiumų dailininkės – Justina Ignatavičienė, Greta Milevičiūtė
Šviesų dailininkas – Darius Malinauskas
Video menininkas – Ignas Juzokas
Muzika – Paulius Ignatavičius, Gintas Gascevičius, Severinas Norgaila, Eligijus Žilinskas, Paulius Trijonis, Lukas Malinauskas

Spektaklis „Remyga“ nuo pirminio sumanymo iki galutinio realizavimo yra susijęs su Šiauliais. Specialiai šiam spektakliui pjesę rašęs bestselerio „Pietinia kronikas“ autorius Rimantas Kmita pateikia fantasmagorišką istorijos versiją, nuaustą iš tikrų faktų ir fikcijos. Pjesėje kalbama apie miestą ir jo žmones, apie tikrus įvykius ir mitus, apie tuos, kuriems miestas tapo jų likimu. „Remyga“ grąžina žiūrovus į pirmuosius Nepriklausomybės metus. Su kokiais (ne)matomais priešais tuomet kovojome? Kuo mes buvome ir kuo tapome?
Pjesės veiksmas vyksta prieštaringais 1988-1992 metais Šiauliuose. Daugelis dar gerai prisimename šį sudėtingą pokyčių laiką, kai su nepriklausomybės idealizmu grūmėsi tamsiosios senųjų struktūrų jėgos. Tarp šių dviejų jėgų blaškosi ir pagrindinis pjesės herojus – Remyga. Atitarnavęs sovietinėje armijoje Afganistane, Remyga grįžta į gimtuosius Šiaulius. Jis norėtų gyventi kaip „visi normalūs žmonės“ – būti mylimu vyru, geru tėvu, pareigingu darbuotoju. Tačiau praeities šešėliai ir aplink tvyrantis chaosas vis tirštėja, o tamsiosios jėgos įgauna vis didesnių galių. Kaip tokioje chaotiškoje visuomenėje nubrėžti ribą tarp gėrio ir blogio? Kaip išlikti sąžiningu prieš save ir kitus? Kaip suvaldyti savo vidinius demonus? Kokia yra nepriklausomybės – politinės ir asmeninės – kaina?
Spektaklio kūrėjai suplakė sunkiai nusakomo žanro kokteilį iš dokumentinės medžiagos, kasdienybės autentikos, psichodelinės mistikos ir gyvo roko muzikos. Režisierius Oskaras Koršunovas „Remygoje“ įžvelgia anuometinį visos Lietuvos veidą: „tai, kas tuomet vyko Šiauliuose, vyko ir visoje Lietuvoje“.
Premjera – 2020 m. spalio 22 d.

Nuotraukos autorius – Juozas Bindokas.

Džiazo orkestro „Romuva“ 10-mečio koncertas
2021-11-07 15:00 - 17:00 (Europe/Helsinki) | Šiaulių kultūros centras
Šiaulių „Romuvos“ gimnazijos džiazo orkestras „Romuva“ šiemet švenčiantis 10-ąjį kūrybinės veiklos jubiliejų savo klausytojams, draugams, bičiuliams, kolegoms ir visiems muzikos mylėtojams dovanoja ypatingą jubiliejinį koncertą.
Šis orkestro koncertas – tikra muzikos bei džiazo šventė tiek patiems atlikėjams, tiek labai išsiilgtiems žiūrovams. Po ilgą laiką trukusio kultūrinio sąstingio sugrįžimas į didžiąją sceną gyvam pasirodymui suteikia daug džiaugsmo, tačiau priverčia rūpestingai ruoštis ypatingam pasirodymui. Galingas instrumentų skambesys ir kruopščiai orkestro vadovo Romualdo Žukausko atrinkta programa visiems atvirame koncerte sujungs muzikantų bei klausytojų širdis, paskatins užmiršti kasdienius rūpesčius ir leis įsijausti į didingos muzikos sūkurį.
Koncerte nuskambės tiek visame pasaulyje gerai žinomi džiazo klasikos šedevrai, tiek šiuolaikinės džiazo kompozicijos, kurios leis pasinerti į svaigulingą funk’o, svingo ir bliuzo pasaulį. Glenn Miller, Stevie Wonder, Gordon Goodwin, Clifford Brown ir kitų kompozitorių kūriniai, kuriuos papildys ir orkestro solistai, nepaliks abejingų ir tikime, jog kiekvienas klausytojas išgirs tai, dėl ko ir gyvuoja nuostabi džiazo muzika.
Tiek ir dar daugiau muzikinių siurprizų šiame koncerte – lauksime atvykstant!
Orkestro vadovas ir dirigentas Romualdas Žukauskas.
Renginio vedėjai – Raimonda Sližienė ir Lukas Aluzas
Koncertas visai šeimai, įėjimas nemokamas.
Galimybių pasas yra privalomas!

Renginys nemokamas

Bardai LT: Susitikimas su aktoriais K. Kazlauskaite ir S. Bareikiu
2021-11-07 18:00 (Europe/Helsinki) | Šiaulių dramos teatras
2021 m. lapkričio 7 d. 18 val. į Valstybinį Šiaulių dramos teatrą kvies žinomi teatro ir kino aktoriai – Kristina Kazlauskaitė ir Saulius Bareikis. Neeiliniame susitikime, pavadintame „Dainos, eilės, prisiminimai iš teatro gyvenimo“, tikėtina, tilps ir dar daugiau temų, žinant abiejų aktorių humoro jausmą ir pomėgį improvizuoti.
Žavi, talentinga, šmaikšti, itin publikos pasiilgta ir mylima aktorė Kristina Kazlauskaitė pasidalins savo spalvingo ir turiningo gyvenimo momentais, prisiminimais iš kino, teatro ir televizijos gyvenimo, paskaitys labiausiai mėgstamą poeziją ir paatviraus apie kasdienybės džiaugsmus bei rūpesčius.
Daugelio mėgstamas ne tik už vaidmenis teatre ar kine, bet ir ilgametę muzikinę veiklą su grupe „Aktorių trio“ Saulius Bareikis atsiskleis ir kaip puikus istorijų pasakotojas. Vaizdingai ir įtaigiai perteikiamos jos virsta tarsi mažais monospektakliais. Žinomas bardas nenutols ir nuo muzikos, kurią kuria nuo jaunystės, ir atliks publikai savo lyriškas balades.
Nepraleisti šio išskirtinio renginio ir pasisemti gerų emocijų kviečia geros muzikos ekspertai „Bardai LT”.

Komedija „Tobuli melagiai”
2021-11-08 18:00 (Europe/Helsinki) | Šiaulių kultūros centras
Lapkričio 8 dieną Domino teatras atvyksta į Šiaulius su viena populiariausių komedijų – „Tobuli melagiai“!
Kviečiame jus pasimėgauti istorija, kuria žavisi milijonai žmonių visame pasaulyje.
Filmas „Tobuli melagiai“ jau įtrauktas į Gineso rekordų knygą kaip dažniausiai adaptuotas filmas kino istorijoje.
Bilietus galite įsigyti: www.dominoteatras.lt

Susitikimas su knyga „Jehudit. Pasaulis galėtų būti toks gražus“
2021-11-10 15:00 - 17:00 (Europe/Helsinki) | „Laiptų galerija”
Susitikimas su knyga „Jehudit. Pasaulis galėtų būti toks gražus“ Lapkričio 10 d. 15 val. Šiaulių miesto kultūros centre „Laiptų galerija“. Renginyje dalyvauja knygos autorė Aneta Anra ir Oskaro Koršunovo teatro aktorius Darius Gumauskas. Knyga jau pristatyta Nacionalinėje Martyno Mažvydo bibliotekoje, Vilniaus Žemynos gimnazijoje, numatomas pristatymas Frankfruto knygų mugėje.
Humanitarinių mokslų dr. Lara Lempertienė: „ Tai knyga apie Holokaustą, tačiau ji neprimena kitų, parašytų šia tema. Tai nėra faktų ir tikslių istorinių duomenų sąvadas. […] ši knyga – ne tik apie praeities, bet ir šios dienos meilę ir skausmą.“
Vilniaus politikos analizės instituto Medijų ir demokratijos programos vadovas, publicistas, žurnalistas, politikos apžvalgininkas Donatas Puslys sako: „Tai pasakojimas apie kartų ribas peržengiančią draugystę, gyvenimo meilę, gebėjimą džiaugtis mažais ir dideliais malonumais. Tai stiprus liudijimas moters, kuri neleido praeičiai paversti jos savo įkaite ir kurios atsiminimuose šiandien negirdime pykčio, neapykantos, keršto troškimo, – jos žodžiai spinduliuoja tik meilę kaip pastangą išsaugoti brangių žmonių atminimą. Įsiklausykime.“
Į pristatymą ypatingai kviečiami vyresniųjų klasių moksleiviai, istorijos, lietuvių kalbos mokytojai, kaip į istorijos – literatūros pamoką „kitaip“. O visus kitus, kaip į vilties gyvenimo pamoką.
Laukiame Jūsų Lapkričio 10 d. 15 val.
Bilieto kaina 5 € ir 2,5 €
Įėjimas į renginius tik su Galimybių pasu.
tel. 841 200 643
el.p. toma.galerija@gmail.com
